CELEX: 32009D0455
Language: fi
Date: 2009-05-06 00:00:00
Title: Euroopan parlamentin ja neuvoston päätös N:o 455/2009/EY, tehty 6 päivänä toukokuuta 2009 , neuvoston direktiivin 76/769/ETY muuttamisesta dikloorimetaanin markkinoille saattamisen ja käytön rajoituksien osalta (ETA:n kannalta merkityksellinen teksti )

3.6.2009   
            
            
               FI
            
            
               Euroopan unionin virallinen lehti
            
            
               L 137/3
            
         
      EUROOPAN PARLAMENTIN JA NEUVOSTON PÄÄTÖS N:o 455/2009/EY,
   tehty 6 päivänä toukokuuta 2009,
   neuvoston direktiivin 76/769/ETY muuttamisesta dikloorimetaanin markkinoille saattamisen ja käytön rajoituksien osalta
   (ETA:n kannalta merkityksellinen teksti)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan yhteisön perustamissopimuksen ja erityisesti sen 95 artiklan,
   ottavat huomioon komission ehdotuksen,
   ottavat huomioon Euroopan talous- ja sosiaalikomitean lausunnon (1),
   noudattavat perustamissopimuksen 251 artiklassa määrättyä menettelyä (2),
   sekä katsovat seuraavaa:
   
               (1)
            
            
               Maalinpoistoaineiden sisältämän dikloorimetaanin riskejä on arvioitu useissa tutkimuksissa (3), joiden mukaan tarvitaan koko yhteisön kattavia toimenpiteitä, joilla vähennetään dikloorimetaanista teollisuus-, ammatti- ja kuluttajakäytössä aiheutuvaa riskiä ihmisten terveydelle. Myrkyllisyyttä, ekomyrkyllisyyttä ja ympäristöä käsittelevä komission tiedekomitea (CSTEE, myöhemmin terveys- ja ympäristöriskejä käsittelevä tiedekomitea SCHER) on arvioinut tutkimusten tuloksia ja on vahvistanut, että altistuminen maalinpoistoaineista vapautuvalle dikloorimetaanille on riski ihmisten terveydelle.
            
         
               (2)
            
            
               Dikloorimetaania sisältävien maalinpoistoaineiden markkinoinnille ja käytölle olisi asetettava rajoituksia, jotta korkeatasoinen terveyden suojelu voidaan saavuttaa kaikissa käyttöryhmissä (teollisuus-, ammatti- ja kuluttajakäyttö).
            
         
               (3)
            
            
               Kuluttajat käyttävät dikloorimetaania sisältäviä maalinpoistoaineita kotonaan maalin ja lakan poistamiseen sekä sisä- että ulkotiloissa. Koulutuksella tai seurannalla ei voida varmistaa, että he käyttävät dikloorimetaania turvallisesti. Ainoa toimenpide kuluttajille dikloorimetaania sisältävistä maalinpoistoaineista aiheutuvien riskien poistamiseen tehokkaasti on siksi tällaisten maalinpoistoaineiden markkinoille saattamisen, toimittamisen ja käytön kieltäminen siltä osin kuin ne on tarkoitettu yleiseen kulutukseen.
            
         
               (4)
            
            
               Jotta dikloorimetaania sisältävien maalinpoistoaineiden vaiheittainen poistaminen toimitusketjusta voitaisiin toteuttaa oikeasuhteisesti, olisi vahvistettava eri voimaantuloajat kiellolle, joka koskee ensimmäistä markkinoille saattamista, ja kiellolle, joka koskee lopullista toimittamista yleiseen kulutukseen ja ammattikäyttäjille.
            
         
               (5)
            
            
               Koska kuluttajat voivat kiellosta huolimatta saada jakeluketjusta käyttöönsä teollisuus- ja ammattikäyttöön tarkoitettua dikloorimetaania sisältävää maalinpoistoainetta, tuote olisi varustettava varoituksella.
            
         
               (6)
            
            
               Euroopassa 18 viime vuoden aikana kirjattujen teollisuus- ja ammattikäytössä tapahtuneitten kuolemantapauksien syyksi on pääasiassa ilmoitettu riittämätön ilmanvaihto, epätarkoituksenmukaiset henkilönsuojaimet, puutteellisten altaiden käyttö sekä liiallinen altistus dikloorimetaanille. Sen vuoksi olisi asetettava rajoituksia, joilla kontrolloidaan ja vähennetään teollisuus- ja ammattikäyttöön liittyviä riskejä.
            
         
               (7)
            
            
               Ammattityöntekijät kuuluvat yleisesti työsuojelulainsäädännön soveltamisalaan. Ammattimaista toimintaa kuitenkin harjoitetaan usein asiakkaan tiloissa, joissa ei aina ole valmiuksia hallita, kontrolloida ja vähentää terveydelle aiheutuvia riskejä. Itsenäiset ammatinharjoittajat eivät kuulu yhteisön työsuojelulainsäädännön soveltamisalaan, ja heidän olisi saatava asianmukainen koulutus ennen maalin poistamista dikloorimetaania sisältävillä aineilla.
            
         
               (8)
            
            
               Ammattikäyttäjien terveyden suojelemiseksi ja kuolemaan johtavien ja muiden tapaturmien vähentämiseksi olisi sen vuoksi kiellettävä dikloorimetaania sisältävien maalinpoistoaineiden saattaminen markkinoille ja niiden ammattikäyttö. Jos kuitenkin katsotaan, että dikloorimetaanin korvaaminen olisi erityisen vaikeaa tai epätarkoituksenmukaista, jäsenvaltioiden olisi voitava sallia dikloorimetaanin käytön jatkaminen edellyttäen, että käyttäjä on hyväksytty ammattikäyttäjä. Jäsenvaltioiden olisi vastattava tällaisen poikkeuksen myöntämisestä ja valvonnasta, ja poikkeuksen saamisen edellytyksenä tulisi olla pakollinen, erityiset vaatimukset täyttävä koulutus. Työnantajien ja itsenäisten ammatinharjoittajien olisi kuitenkin mieluiten vältettävä dikloorimetaanin käyttöä ja korvattava se sellaisella kemiallisella aineella tai prosessilla, joka ei käyttöedellytystensä mukaisesti aiheuta riskiä tai joka aiheuttaa pienemmän riskin työntekijän terveydelle ja turvallisuudelle.
            
         
               (9)
            
            
               Teollisessa toiminnassa sattuneiden kuolemaan johtaneiden sekä muiden kirjattujen tapaturmien määrä on osoitus dikloorimetaania käyttäviin työntekijöihin sovellettavan työpaikkalainsäädännön noudattamisen puutteista. Altistuminen dikloorimetaanille on edelleen voimakasta, ja teollisuuslaitoksissa työskentelevien riskiä olisi pienennettävä. Altistumisen vähentämiseksi minimiin ja työperäisen altistuksen raja-arvojen noudattamisen varmistamiseksi silloin, kun se on teknisesti mahdollista, olisi toteutettava ennaltaehkäiseviä toimenpiteitä, joihin lukeutuvat työtilojen tehokas ilmanvaihto, toimenpiteet dikloorimetaanin maalinpoistoaltaista haihtumisen vähentämiseksi minimiin, toimenpiteet dikloorimetaanin turvallisen käytön mahdollistamiseksi maalinpoistoaltaissa, tarkoituksenmukaisten henkilönsuojaimien käyttö ja asianmukainen tiedotus ja koulutus.
            
         
               (10)
            
            
               Henkilönsuojainten olisi oltava henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annetun neuvoston direktiivin 89/686/ETY (4) mukaisia.
            
         
               (11)
            
            
               Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annettua neuvoston direktiiviä 76/769/ETY (5) olisi sen vuoksi muutettava.
            
         
               (12)
            
            
               Tämä päätös ei vaikuta työsuojelun vähimmäisvaatimuksia koskevaan yhteisön lainsäädäntöön, kuten toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettuun neuvoston direktiiviin 89/391/ETY (6) tai siihen perustuviin erityisdirektiiveihin, joita ovat erityisesti työntekijöiden suojelemisesta syöpäsairauden vaaraa aiheuttaville tekijöille tai perimän muutoksia aiheuttaville aineille altistumiseen työssä liittyviltä vaaroilta 29 päivänä huhtikuuta 2004 annettu Euroopan parlamentin ja neuvoston direktiivi 2004/37/EY (kuudes neuvoston direktiivin 89/391/ETY 16 artiklan l kohdassa tarkoitettu erityisdirektiivi) (kodifioitu toisinto) (7) sekä työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7 päivänä huhtikuuta 1998 annettu neuvoston direktiivi 98/24/EY (neljästoista direktiivin 89/391/ETY 16 artiklan 1 kohdassa tarkoitettu erityisdirektiivi) (8),
            
         OVAT TEHNEET TÄMÄN PÄÄTÖKSEN:
   1 artikla
   Muutetaan direktiivin 76/769/ETY liite I tämän päätöksen liitteen mukaisesti.
   2 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   3 artikla
   Tämä päätös on osoitettu kaikille jäsenvaltioille.
   
      Tehty Strasbourgissa 6 päivänä toukokuuta 2009.
      
         
            Euroopan parlamentin puolesta
         
         
            Puhemies
         
         H.-G. PÖTTERING
         
      
      
         
            Neuvoston puolesta
         
         
            Puheenjohtaja
         
         J. KOHOUT
         
      
   
   
      (1)  EUVL C 77, 31.3.2009, s. 29.
   
      (2)  Euroopan parlamentin lausunto, annettu 14. tammikuuta 2009 (ei vielä julkaistu virallisessa lehdessä), ja neuvoston päätös, tehty 23. huhtikuuta 2009.
   
      (3)  Methylene chloride: Advantages and drawbacks of possible market restrictions in the EU. TNO-STB, tutkimus valmistunut marraskuussa 1999, http://ec.europa.eu/enterprise/chemicals/studies_en.htm; Effectiveness of vapour retardants in reducing risks to human health from paint strippers containing dichloromethane by ETVAREAD expert group. Lopullinen raportti julkaistu huhtikuussa 2004, http://ec.europa.eu/enterprise/chemicals/studies_en.htm; Impact assessment of potential restrictions on the marketing and use of dichloromethane in paint stripper. RPA-tutkimus valmistunut hutikuussa 2007, http://ec.europa.eu/enterprise/chemicals/studies_en.htm
   
      (4)  EYVL L 399, 30.12.1989, s. 18.
   
      (5)  EYVL L 262, 27.9.1976, s. 201.
   
      (6)  EYVL L 183, 29.6.1989, s. 1.
   
      (7)  EUVL L 158, 30.4.2004, s. 50.
   
      (8)  EYVL L 131, 5.5.1998, s. 11.
   
      LIITE
      Lisätään direktiivin 76/769/ETY liitteeseen I seuraava kohta:
      
         
                     ”(58)
                     Dikloorimetaani
                     CAS-numero: 75–09–2
                     EY-numero: 200–838–9
                  
                  
                     
                                 1.
                              
                              
                                 Maalinpoistoaineita, joiden dikloorimetaanipitoisuus on vähintään 0,1 painoprosenttia, ei saa
                                 
                                             a)
                                          
                                          
                                             saattaa markkinoille ensimmäistä kertaa toimitettavaksi yleiseen kulutukseen tai ammattikäyttäjille 6 päivän joulukuuta 2010 jälkeen;
                                          
                                       
                                             b)
                                          
                                          
                                             saattaa markkinoille toimitettavaksi yleiseen kulutukseen tai ammattikäyttäjille 6 päivän joulukuuta 2011 jälkeen;
                                          
                                       
                                             c)
                                          
                                          
                                             käyttää ammattikäyttäjien toimesta 6 päivän kesäkuuta 2012 jälkeen.
                                          
                                       Tässä kohdassa
                                 
                                             i)
                                          
                                          
                                             ’ammattikäyttäjällä’ tarkoitetaan kaikkia luonnollisia tai oikeudellisia henkilöitä mukaan lukien työntekijät ja itsenäiset ammatinharjoittajat, jotka poistavat maalia ammatillisessa toiminnassaan teollisuuslaitosten ulkopuolella;
                                          
                                       
                                             ii)
                                          
                                          
                                             ’teollisuuslaitoksella’ tarkoitetaan laitoksia, joissa suoritetaan maalinpoistoa.
                                          
                                       
                           
                                 2.
                              
                              
                                 Poiketen siitä, mitä 1 kohdassa säädetään, jäsenvaltiot saavat sallia omalla alueellaan ja tiettyä toimintaa varten erityisen koulutuksen saaneiden ammattikäyttäjien toimesta tapahtuvan dikloorimetaania sisältävien maalinpoistoaineiden käytön sekä sallia kyseisten maalinpoistoaineiden saattamisen markkinoille kyseisille ammattikäyttäjille luovuttamista varten.
                                 Tätä poikkeusta soveltavien jäsenvaltioiden on laadittava asianmukaiset säännökset dikloorimetaania sisältäviä maalinpoistoaineita käyttävien ammattikäyttäjien terveyden ja turvallisuuden suojelemiseksi ja ilmoitettava komissiolle kyseisistä säännöksistä.
                                 Kyseisiin säännöksiin on sisällytettävä vaatimus siitä, että ammattikäyttäjällä on oltava siinä jäsenvaltiossa, jossa ammattikäyttäjä toimii, hyväksytty todistus, tai että ammattikäyttäjällä on oltava muuta kirjallista näyttöä asiasta tai että ammattikäyttäjän on oltava muutoin kyseisen jäsenvaltion hyväksymä, osoituksena saamastaan asianmukaisesta koulutuksesta ja pätevyydestään käyttämään turvallisesti dikloorimetaania sisältäviä maalinpoistoaineita.
                                 Komissio laatii luettelon niistä jäsenvaltioista, jotka ovat soveltaneet tämän kohdan mukaista poikkeusta, ja asettaa sen saataville internetissä.
                              
                           
                                 3.
                              
                              
                                 Edellä 2 kohdassa tarkoitetusta poikkeuksesta hyötyvä ammattikäyttäjä voi toimia ainoastaan sellaisissa jäsenvaltioissa, jotka ovat soveltaneet kyseistä poikkeusta.
                                 Edellä 2 kohdassa tarkoitettuun koulutukseen on sisällyttävä vähintään
                                 
                                             a)
                                          
                                          
                                             tietoisuus terveysriskeistä ja niiden arviointi ja hallinta mukaan lukien tieto olemassa olevista korvaavista vaihtoehdoista tai prosesseista, jotka ovat käyttöedellytystensä mukaisesti vähemmän vaarallisia työntekijöiden terveydelle ja turvallisuudelle;
                                          
                                       
                                             b)
                                          
                                          
                                             riittävä ilmanvaihto;
                                          
                                       
                                             c)
                                          
                                          
                                             asianmukaisten henkilönsuojainten käyttö; henkilönsuojainten on oltava direktiivin 89/686/ETY mukaisia.
                                          
                                       Työnantajien ja itsenäisten ammatinharjoittajien on mieluiten korvattava dikloorimetaani sellaisella kemikaalilla tai prosessilla, joka ei käyttöedellytystensä mukaisesti aiheuta riskiä tai joka aiheuttaa pienemmän riskin työntekijöiden terveydelle ja turvallisuudelle.
                                 Ammattikäyttäjän on noudatettava kaikkia asianmukaisia turvatoimenpiteitä henkilönsuojainten käyttö mukaan lukien.
                              
                           
                                 4.
                              
                              
                                 Rajoittamatta muun työntekijöiden suojelua koskevan yhteisön lainsäädännön soveltamista, maalinpoistoaineita, joiden dikloorimetaanipitoisuus on vähintään 0,1 painoprosenttia, saa käyttää teollisuuslaitoksissa vain vähintään seuraavien edellytysten täyttyessä:
                                 
                                             a)
                                          
                                          
                                             tehokas tuuletus kaikissa prosessointitiloissa ja erityisesti märkäprosessointia ja maalinpoiston läpikäyneiden esineiden kuivattamista varten: paikallinen poistotuuletus maalinpoistoaltailla täydennettynä koneellisella ilmanvaihdolla kyseisissä paikoissa altistumisen vähentämiseksi minimiin ja työperäisen altistuksen raja-arvojen noudattamisen varmistamiseksi silloin, kun se on teknisesti mahdollista;
                                          
                                       
                                             b)
                                          
                                          
                                             toimenpiteet maalinpoistoaltaista haihtumisen vähentämiseksi minimiin mukaan lukien: maalinpoistoaltaat muulloin kuin täytön ja tyhjennyksen aikana peittävät kannet; maalinpoistoaltaiden asianmukaiset täyttö- ja tyhjennysjärjestelyt sekä puhdistusaltaat, joissa on joko vettä tai suolaliuosta, liiallisen liuottimen poistamiseksi tyhjennyksen jälkeen;
                                          
                                       
                                             c)
                                          
                                          
                                             toimenpiteet maalinpoistoaltaissa tapahtuvaa dikloorimetaanin turvallista käyttöä varten, mukaan lukien pumput ja putket maalinpoistoaineen siirtämiseksi maalinpoistoaltaisiin ja niistä pois sekä asianmukaiset järjestelyt turvallista altaiden puhdistusta ja jätteen poistoa varten;
                                          
                                       
                                             d)
                                          
                                          
                                             henkilönsuojaimet, jotka ovat direktiivin 89/686/ETY mukaisia ja joihin sisältyvät asianmukaiset suojakäsineet, suojalasit sekä suojapuvut sekä asianmukaiset hengityssuojaimet silloin, kun työperäisen altistuksen raja-arvojen noudattaminen ei muulla tapaa ole mahdollista;
                                          
                                       
                                             e)
                                          
                                          
                                             kyseisten välineiden käyttöä koskeva riittävä tieto, perehdytys ja koulutus työntekijöille.
                                          
                                       
                           
                                 5.
                              
                              
                                 Rajoittamatta vaarallisten aineiden ja seosten luokitusta, merkintöjä ja pakkaamista koskevien muiden yhteisön säännösten soveltamista, maalinpoistoaineissa, joiden dikloorimetaanipitoisuus on vähintään 0,1 painoprosenttia, on 6 päivään joulukuuta 2011 mennessä oltava näkyvästi ja pysyvällä ja selvästi luettavissa olevalla tavalla merkittynä seuraava maininta:
                                 ’Rajoitettu teollisuuskäyttöön ja tietyissä EU:n jäsenvaltioissa auktorisoitujen ammattikäyttäjien käyttöön – Tarkistakaa, missä käyttö on sallittu.’”